भोजपुरी लोकगीतन के पर्याय बन चुकल भरत शर्मा ब्यास के पद्मश्री देवे के माँग उठावत अखिल विश्व भोजपुरी विकास मंच के महामंत्री श्री प्रदीप कुमार सिंह कहलन कि - "भोजपुरी भाषा अउर संस्कृति खातिर आपन पूरा जीवन लगा चुकल भरत शर्मा जी एह सम्मान के हकदार बानी, अउर भोजपुरी थाती, माटी अउर समाज के प्रति उनकर योगदान के देखला के बाद हमनी का भारत सरकार से माँग कर तानी जा कि उहाँ के पद्मश्री सम्मान से नवाजल जाव।"
का कह तिया भोजपुरी फिल्म इंडस्ट्री ?
संस्था द्वारा एह माँग के उठवला के तुरंत बाद देश-विदेश से भरत शर्मा ब्यास के समर्थन में आवाज उठ रहल बाटे। सशक्त भोजपुरी अभिनेता, अउर भोजपुरी फिल्म इंडस्ट्री में 35 साल गुजार चुकल कुणाल सिंह एह माँग के पुरजोर समर्थन करत कहलन कि “ई बहुत ही स्वाभाविक माँग बा। अश्लीलता के एह दौर में भोजपुरी गीत-संगीत के प्रतिष्ठा बचा के राखे वाला अकेला गायक के पद्मश्री सम्मान मिलला से पूरा भोजपुरिया समाज गौरवांवित हो जाई।“
कुणाल सिंह के समर्थन करत भोजपुरी अभिनेता रवि किशन एह मुद्दा पे खुल के भरत शर्मा ब्यास के वकालत करत कहलन कि – “भरत जी पद्मश्री सम्मान के हकदार बानी, अउर उनका के अगर ई सम्मान मिली, त ई भोजपुरी फिल्म इंडस्ट्री खातिर भी ई एगो बडहन सम्मान होई।“
प्रसिद्ध भोजपुरी अभिनेता अउर गायक मनोज तिवारी मृदुल कहलन कि – “हम निजी तौर पर पर भरत जी के बहुत सम्मान करेनी, अउर भोजपुरी गीत-संगीत के क्षेत्र में उनकर योगदान के अनदेखी ना कइल जा सकेला। भरत जी के अगर पद्मश्री सम्मान मिलता, त ई भोजपुरी संगीत जगत खातिर ई एगो बडहन उपलब्धि कहाई।“
भरत शर्मा ब्यास के पद्मश्री देवे के माँग पर कई हिस्सा में बँटल भोजपुरी फिल्म इंडस्ट्री में लगभग हर कलाकर एकमत बा। भोजपुरी गायक अउर अभिनेता दिनेशलाल यादव निरहुआ के अनुसार – “जब से हमनी का होश संभरले बानी जा, भरत भइया के गाना सुन के भोजपुरी गीत-संगीत के गहराई सीख रहल बानी जा। अगर भरत जी के पद्मश्री सम्मान मिलता, त ई भोजपुरी खातिर अपने आप में एगो बडहन सम्मान होई।“
भोजपुरी के कुल्ह संस्था के मिलल समर्थन
भोजपुरिया समाज के एह माँग पर भोजपुरी के लगभग हर संस्था खुल के समर्थन दे रहल बाडी सन। विश्व भोजपुरी सम्मेलन के अंतर्राष्ट्रीय महासचिव डा. अरुणेश नीरन के कहनाम बा कि – “भारत सरकार के चाहीं कि भरत शर्मा ब्यास जइसन शख्सियत के पद्मश्री या फिर ओह स्तर के कवनो राष्ट्रीय सम्मान देव। भोजपुरी गीत-संगीत के विकास में आपन पूरा जीवन लगा चुकल भरत शर्मा जी के अइसन सम्मान मिलला पर ऊ सम्मान खुद के सम्मानित महसुस करी।“
देश के राजधानी नई दिल्ली स्थित भोजपुरी समाज के अध्यक्ष श्री अजीत दूबे एह बात पर आश्चर्य जतावत कहलन कि “एह से बढ के अजीब बात कुछ ना हो सकेला कि 20 करोड से बेसी लोगन के आवाज के केंद्र सरकार अनदेखी कइ रहल बिया। दिल्ली अउर दिल्ली के बाहर अलग-अलग मंच से हम पिछला 5-6 साल से लगातार ई माँग उठा रहल बानी, अउर हम ही ना, बल्कि भोजपुरिया समाज के हर एक व्यक्ति ई चाहता कि भरत शर्मा ब्यास जइसन माटी से जुडल गायकन के पद्मश्री सम्मान मिलो।“
दिल्ली में जंतर-मंतर से लेके कई गो अन्य मंच पर सक्रिय पूर्वांचल एकता मंच के अध्यक्ष श्री शिवाजी सिंह भरत शर्मा के समर्थन खातिर कवनो हद ले लडाई लडे खातिर तैयार बाडन - “हम त बहुत पहिले से ई माँग कइ रहल बानी, अउर हमनी का एह दिशा में हर संभव प्रयास कइ रहल बानी जा, अउर एह माँग पर समाज के एकजुट होखे के पडी, तबे सरकार चेती। हम चाहेब कि भोजपुरी समाज का ओर से सबसे पहिले भरत जी के पद्मश्री सम्मान मिलो, अउर ओकरा बाद मनोज तिवारी समेत हर ओह व्यक्ति के ई सम्मान मिलो, जे एकर हकदार बा।“
भोजपुरी साहित्यकारन खातिर काम कइ रहल देश के सबसे बडहन संस्था अखिल भारतीय भोजपुरी साहित्य सम्मेलन के महामंत्री डा. गुरुचरण सिंह एह दिशा में हो रहल देरी से खासा ब्यथित दिखलन। उनकर कहनाम बा कि “भोजपुरी गीत-संगीत, शास्त्रीय गीत-संगीत अउर खास कइ के पारंपरिक गीत-संगीत के क्षेत्र में भरत शर्मा जी के योगदान अतूलनीय बा, अउर उनका के अगर पद्मश्री सम्मान मिलता, त एह से समाज पर सकारात्मक प्रभाव पडी। अउर एह से अश्लीलता पर लगाम लगाये में भी मदद मिली।“
भोजपुरी संगीत इंडस्ट्री भी एकजुट
वरिष्ठ भोजपुरी गीतकार आ संगीतकार अशोक कुमार ‘दीप’ एह सम्मान खातिर भरत शर्मा ब्यास के नाम पर बनल सहमति से खासा प्रभावित दिखलन – “भरत जी पद्मश्री सम्मान खातिर हर तरह से हकदार बानी। भरत जी के नांव एगो अइसन गायक का तौर पर लिहल जा सकेला, जे माटी से जुडल भोजपुरी गीत-संगीत के एगो अइसन उँचाई पर ले गइलन, जेकर कवनो तूलना संभव नइखे। “भोजपुरी फोक” के दुनिया भर में प्रचारित करे वाला एह शख्सियत के अगर ई सम्मान मिलता, त एह से भोजपुरिया समाज में अश्लीलता के खिलाफ एगो नया लडाई के आगाज होई।“
अश्लीलता के घोर विरोधी गायिका देवी एह मुद्दा पर भोजपुरिया डॉट कॉम से खास बातचीत में कहली कि - "हमनी का बचपन से भरत शर्मा जी के गीत सुनत आ रहल बानी, अउर उहाँ का निश्चित रुप से एह तरह के सम्मान खातिर हकदार बानी। भोजपुरी लोक गायकी में भरत जी आवाज अउर उनकर अंदाज के कवनो जबाब नइखे। अगर जरुरत पडी त हम खुद एह दिशा में आवाज उठायेब।"
प्रसिद्ध भोजपुरी गायक गोपाल राय एह खबर के सुनते साथ काफी भावुक हो गइलन – “आखिर भरत शर्मा के छोड के भोजपुरी में अउर के ओह लायक बा? ई भोजपुरी के दुर्भाग्य बा कि भरत भइया के अब ले पद्मश्री सम्मान ना मिलल। हमरा हिसाब से ई बहुत पहिले मिल जाये के चाहत रहे।“
भोजपुरी गायक विष्णु ओझा एह माँग पर आपन सहमति जतावत कहलन कि – “भोजपुरी खातिर पूर्ण रुप से समर्पित भरत शर्मा जी के पद्मश्री सम्मान मिलला पर भोजपुरिया समाज के नवहा लोगन में सकारात्मक संदेश जाई, अउर ऊ लोग अपना भाषा अउर संस्कृति पर गर्व के अनुभव करी।“
वइसे भरत शर्मा के पद्मश्री देवे के ई माँग खाली भारते भर में सीमित नइखे। एह माँग के समर्थन में देश-विदेश में लोग एकजुट हो रहल बाटे। भोजपुरी गीत-संगीत में फइल रहल अश्लीलता के धुर विरोधी अउर इंटरनेट पर भोजपुरी के सजग सिपाही श्री नवीन भोजपुरिया (दुबई) एह माँग के सुनते साथ उछल पडलन – “भरत शर्मा जी भोजपुरिया समाज के गीत-संगीत, परंपरा, संस्कार अउर सम्मान के रीढ के हड्डी के खाद-पानी दे रहल बानी। अगर भरत शर्मा जी के पद्मश्री सम्मान मिलता, त ई भोजपुरिया समाज के सम्मान होई, ओह करोडन लोगन के सम्मान होई, जे ई भाषा बोलेला, जे भोजपुरिया संस्कृति के जियेला।“
अंत में, भोजपुरी गीतन के भीष्म-पितामह भरत शर्मा ब्यास के एह सम्मान के प्रति दावेदारी के भोजपुरिया डॉट कॉम अउर जय भोजपुरी परिवार समर्थन करता, अउर हमनी का सरकार से माँग करब जा, कि जनता के भावना के सम्मान करत भरत शर्मा ब्यास के यथाशीघ्र पद्मश्री सम्मान दिहल जाव।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva